Bahrain

Bahrain (kwa Kiarabu:  مملكة البحرين  Mamlakat al-Baḥrayn, Ufalme wa Bahrain) ni nchi ya visiwa na ufalme mdogo katika Ghuba ya Uajemi karibu na pwani ya Saudi Arabia.

Nchi ni tajiri kutokana na mapato ya mafuta ya petroli.

 Jiografia 
Bahrain iko upande wa mashariki wa Bara Arabu.

Eneo lake lina visiwa asilia 50 na vingine 33 vilivyotengenezwa na binadamu. Vikubwa kati ya hivyo ni:
 kisiwa kikuu cha Bahrain chenye urefu wa km 48 na upana wa km 16: kina 83% za eneo lote la ufalme na ni mahali pa mji mkuu Manama. Kimeunganishwa kwa daraja na:
 kisiwa cha Muharraq (chenye km² 18) penye uwanja wa ndege.
 funguvisiwa la Hawar (km² 50) karibu na pwani ya Qatar.
 kisiwa cha Umm Na'san (km² 19) kisicho na wakazi wa kudumu kwa sababu hakina maji; barabara inayounganisha Bahrain na Saudia kwa njia ya daraja inapita hapo.
 kisiwa cha Sitra (km² 10) kimeunganishwa pia kwa daraja na kisiwa kikuu; pana viwanda hapo.

Nchi ni tambarare; kilima cha juu ni Jabal ad-Dukhan chenye mita 137 juu ya UB.

Sehemu kubwa ya eneo ni jangwa, lakini kaskazini mwa kisiwa kikuu pana visima na kilimo cha bustani na mitende.

Historia
Bahrain ndiyo makao ya ustaarabu wa Dilmun. Ilipata umaarufu tangu zamani kwa kuvua lulu bora kuliko zote duniani hadi karne ya 19. 

Bahrain ilikuwa kati ya maeneo ya kwanza kuongokea Uislamu, mwaka 628 BK. 

Baada ya kipindi cha utawala wa Waarabu, Bahrain ilitekwa na Wareno mwaka 1521 hadi 1602 walipofukuzwa na Shah Abbas I wa nasaba ya Safavid chini ya Dola la Uajemi. 

Mwaka 1783, ukoo wa Bani Utbah uliteka Bahrain kutoka kwa Nasr Al-Madhkur na tangu hapo nchi imetawaliwa na ukoo wa Al Khalifa, Ahmed al Fateh akiwa hakimu wa kwanza wa Bahrain.

Tangu mwaka 1820 Visiwa hivyo pamoja na Qatar na Falme za Kiarabu vilikuwa na mikataba na Uingereza walipoahidi kuachana na uharamia na kupokea ulinzi wa Uingereza. Ulinzi huo ulizuia uvamizi wa Saudia katika karne ya 20. 

Falme hizo zilikuwa nchi lindwa chini ya Uingereza hadi mwaka 1971, ambapo madola hayo madogo yalipata uhuru.

 Wakazi 
Wakazi wengi (53%) ni wahamiaji kutoka nchi nyingi duniani, hasa India na nchi nyingine za Asia (43.4%), wakiwa na lugha na dini mbalimbali.

Wenyeji (47%) ni Waarabu, lakini pia Waajemi, Wabeluchi na Waafrika. 

Lugha rasmi ni Kiarabu, lakini baadhi ya wenyeji na wahamiaji wengi wanatumia kwanza lugha nyingine. Kiingereza kina nafasi kubwa.

Upande wa dini, wengi (74%) ni Waislamu, ila upande wa madhehebu wamegawanyika kati ya Washia (45%) na Wasuni. Uislamu ndio dini rasmi. Wakristo wa madhehebu mbalimbali ni asilimia 14.1, wakiwemo wahamiaji wengi, lakini pia wenyeji 1,000 hivi. Wahindu ni 10.2% na Wabuddha 3.1%.

 Uchumi 

Uchumi wa Bahrain hutegemea hasa mafuta ya petroli yanayozalisha 30% ya pato la taifa na 60% za mapato yote ya serikali. 

Serikali imejitahidi kujenga matawi mengine ya uchumi hasa viwanda vinavyotumia mafuta kwa kutengeneza bidhaa za aina nyingi pamoja na biashara.

Kati ya nchi za Kiarabu ndiyo inayostawi kiuchumi haraka zaidi.

 Tazama pia 
 Orodha ya nchi kufuatana na wakazi

 Viungo vya nje 
 Tovuti ya serikali   

 Kingdom of Bahrain, Ministry of Foreign Affairs website 


 Bahrain profile from the BBC News 
 Key Development Forecasts for Bahrain from International Futures 



Jamii:Nchi za Kiarabu
Jamii:Nchi za Asia
Jamii:Visiwa vya Bahari ya Hindi
Jamii:Nchi za visiwa